Document ID: 32011D0073
Publication Date: 2011-02-02

Content:
DEĊIŻJONI TAL-KUMMISSJONI
tat-2 ta’ Frar 2011
li tawtorizza t-tqegħid fis-suq ta’ estratt miċeljali mil-Lentinula edodes (il-faqqiegħ Shiitake) bħala ingredjent tal-ikel ġdid skont ir-Regolament (KE) 258/97 tal-Parlament Ewropew u tal-Kunsill
(notifikata bid-dokument numru C(2011) 442)
(It-test Ingliż biss huwa awtentiku)
(2011/73/UE)
IL-KUMMISSJONI EWROPEA,
Wara li kkunsidrat t-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 258/97 tal-Parlament Ewropew u tal-Kunsill tas-27 ta’ Jannar 1997 dwar l-ikel il-ġdid u l-ingredjenti tal-ikel il-ġdid (1), u b’mod partikolari l-Artikolu 7 tiegħu,
Billi:
(1)
Fid-19 ta’ Diċembru 2007 l-kumpanija GlycaNova Norge AS talbet lill-awtoritajiet kompetenti tar-Renju Unit biex jitqiegħed estratt miċeljali mill-faqqiegħ Shiitake (Lentinula edodes qabel Lentinus edodes) fis-suq bħala ingredjent ġdid tal-ikel.
(2)
Fit-3 ta’ Novembru 2008, l-organu kompetenti tal-valutazzjoni tal-ikel tar-Renju Unit ħareġ l-ewwel rapport tal-valutazzjoni tiegħu. F’dak ir-rapport dan wasal għall-konklużjoni li l-użu tal-estratt miċeljali mil-Lentinula edodes bħala ingredjent tal-ikel kien aċċettabbli.
(3)
Il-Kummissjoni bagħtet l-ewwel rapport ta’ valutazzjoni lill-Istati Membri kollha fis-7 ta’ Jannar 2009.
(4)
Fi żmien il-perjodu ta’ 60 jum stipulat fl-Artikolu 6(4) tar-Regolament (KE) Nru 258/97, tressqu oġġezzjonijiet motivati għat-tqegħid fis-suq tal-prodott skont dik id-dispożizzjoni.
(5)
Għalhekk l-Awtorità Ewropea dwar is-Sikurezza Alimentari (l-EFSA) ġiet ikkonsultata fl-24 ta’ Settembru 2009.
(6)
Fid-9 ta’ Lulju 2010, l-EFSA (il-Bord dwar il-Prodotti Dijetetiċi, Nutrizzjoni u Allerġiji) fl-‘Opinjoni xjentifika dwar is-sikurezzà tal-‘estratt Lentinula edodes’ bħala ingredjent tal-ikel ġdid‘ (2) waslet għall-konklużjoni li l-estratt miċeljali mil-Lentinula edodes ma kienx ta’ periklu taħt il-kondizzjonijiet proposti ta’ użu u l-livelli proposti ta’ doża.
(7)
Fuq il-bażi tal-valutazzjoni xjentifika, ġie stabbilit li l-estratt miċeljali mil-Lentinula edodes huwa konformi mal-kriterji stipulati fl-Artikolu 3(1) tar-Regolament (KE) Nru 258/97.
(8)
Il-miżuri stipulati f’din id-Deċiżjoni huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
L-estratt miċeljali mil-Lentinula edodes kif speċifikat fl-Anness I jista’ jitqiegħed fis-suq tal-Unjoni bħala ingredjent tal-ikel ġdid għall-użi mniżżla fl-Anness II.
Artikolu 2
Id-desinjazzjoni tal-estratt miċeljali mil-Lentinula edodes awtorizzata b’din id-Deċiżjoni dwar it-tikkettar tal-oġġetti tal-ikel li fihom dan il-faqqiegħ għandha tkun ‘estratt mill-faqqiegħ Lentinula edodes’ jew “estratt mill-faqqiegħ Shiitake”.
Artikolu 3
Din id-Deċiżjoni hija indirizzata lil GlycaNova Norge AS, Oraveien 2, 1630 Gamle Fredrikstad, in-Norveġja.
Magħmul fi Brussell, it-2 ta’ Frar 2011.

Metadata:
Eurovoc Level 1 Categories: 100149
100147
100156
Eurovoc Level 2 Categories: 100250
100215
100196
Eurovoc Level 3 Categories: 13
2723
2479
1268
All Eurovoc Categories: 13
1442
1590
2025
3730
5451
6569